ועדת הכלכלה, כנסת 23, פרוטוקול מספר 185, 2021-02-01 13:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: 1 בפברואר 2021, י"ט בשבט התשפ"א.

יעקב מרגי: הנושא על סדר-היום: הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 9), התשפ"ט-2021.

יעקב מרגי: הגיע ה-1 בפברואר, אנחנו עוד מעט שנה.

יעקב מרגי: מי אתנו בזום?

יעקב מרגי: משרד התחבורה, רננה שחר, מה את רוצה לומר לנו שלא אמרת לנו עד היום?

יעקב מרגי: מה את רוצה בתקנות האלו?

רננה שחר: קודם כל, אני רוצה להגיד שעורכת הדין טל פוקס מהלשכה המשפטית נמצאת אתכם.

רננה שחר: באופן כללי, יש פה שני דברים, אדוני.

רננה שחר: אחד, זה הארכת תוקף של התקנות הקבועות, והשני זה ההמשך של עוצר הטיסות לכלי טיס זרים, עם קצת יותר חריגים ממה שהיה בשבוע שעבר.

יעקב מרגי: וגם זה עד תאריך ה-28?

רננה שחר: לא, זה בינתיים רק עד ה-7 בפברואר.

יעקב מרגי: 7 בפברואר.

יעקב מרגי: טל, את רוצה להוסיף לנו, משרד הבריאות?

טל פוקס: לא.

יעקב מרגי: בכל זאת?

יעקב מרגי: אולי תגידי מה שעשינו בשבוע שעבר, למי שלא היה אתנו, כפי שעשתה על רגל אחת רננה.

יעקב מרגי: במיוחד כשיש קצת יותר חריגים.

יעקב מרגי: אני מקווה שזה ירגיע וירצה את יצחק פינדרוס, אם לא, לא יהיו לנו תקנות.

יצחק פינדרוס: אני אדבר.

יצחק פינדרוס: אני רק רוצה לומר לך, מכיוון שבפעם הקודמת היינו טריים, ואנחנו נמצאים ארבעה ימים אחרי שהתקנות היו – אנחנו די מבולבלים.

יצחק פינדרוס: היינו פחות מבולבלים בישיבה הקודמת כי הכול היה נראה לנו מאוד נחמד.

יצחק פינדרוס: תצרכי להסביר לנו מה שעברנו בחמשת הימים האחרונים, שאנחנו מרגישים מאוד לא בנוח עם הדיון הזה.

טל פוקס: בסדר גמור.

טל פוקס: יש כמה הסברים שנוגעים לנושא של תעופה שנידונים במקביל.

טל פוקס: כמו בפעם הקודמת, יש דיון בחוקה במקביל לדיון עכשיו.

טל פוקס: בנוסף, יש עוד החלטת ממשלה שלא נידונה בכנסת, ואני אגיד על מה מדבר כל דבר.

טל פוקס: נתחיל עם נקודת המוצא, תקנות התעופה שלנו מדברות על איסור כניסה של כלי טיס זר לישראל, למעט חריגים שאחר כך אני אפרט אותם.

טל פוקס: לצד האיסור הזה יש טיסה יומית שאמורה להיות מתל אביב לפרנקפורט, ומפרנקפורט וחזרה.

טל פוקס: בנוגע למי יעלה על הטיסה הזאת – חשוב לציין קודם כל שאין איסור על כניסה של אנשים, לכן מרגע שאושרה טיסה, כשטיסה מתקיימת, אנחנו לא יכולים למנוע מישראלים לעלות עליה ולהיכנס לישראל אם הם עומדים בתנאים האחרים של התקנות, של בדיקות וכולי.

טל פוקס: מה שכן, הוקמה ועדת חריגים שמנהלת תעדופים ואומרת שיש אנשים שדחוף שהם יעלו.

טל פוקס: אם יש מקומות נוספים בטיסה, אחרי שכל החריגים עלו, יוכלו לעלות גם אנשים נוספים.

יעקב מרגי: ועדת החריגים הזו ישבה בארבעת הימים האלו?

טל פוקס: רק אתמול בלילה, בשעה כמעט 24:00 אושרה ועדת החריגים הזאת.

יעקב מרגי: אז לא היה נוהל של ועדת חריגים.

טל פוקס: אין עדיין נוהל של ועדת חריגים.

טל פוקס: עם זאת, - - -

אימאן ח'טיב יאסין: על זה התנגדתי בישיבה הקודמת.

איתי עצמון: על איזו ועדת חריגים מדובר?

איתי עצמון: בואי נבחין.

איתי עצמון: יש שתי ועדות חריגים, נכון?

טל פוקס: יש יותר משתיים.

איתי עצמון: תעשי לנו סדר על איזו ועדה אנחנו מדברים.

טל פוקס: בתקנות התעופה אין ועדת חריגים בהקשר הזה של כניסה של כלי טיס.

טל פוקס: יש לנו - - -

יצחק פינדרוס: אני קורא מהתקנות שעברו פה בשבוע שעבר: תאושר יציאה מהבית לשם טיסה מחוץ לישראל, סעיף שלם.

יצחק פינדרוס: מוצע לקבוע בתקנות להגבלת – כי מנכ"ל משרד הבריאות ומנכ"ל משרד התחבורה יהיו רשאים לתת אישור חריג לאדם ליציאה.

יצחק פינדרוס: זו הייתה ועדת החריגים שהייתה בחלל האוויר בדיון הקודם, כשהיינו פה לפני שבוע.

איתי עצמון: ליציאה מישראל.

איתי עצמון: ליציאה מישראל.

טל פוקס: יש את ההסדר של כניסה, השאלה של כניסה לישראל של מטוסים.

טל פוקס: זה מוסדר כאן.

טל פוקס: לצד זאת, יש את החלטת הממשלה - - -

יצחק פינדרוס: מה היעד עכשיו?

יצחק פינדרוס: אני רוצה להבין מה היה בחמשת הימים האחרונים.

יצחק פינדרוס: אני בכוונה מבקש להבין מה היה, בשביל להבין מה הולך להיות, כי מה שהיה לא יכול להמשיך.

אימאן ח'טיב יאסין: מה שהיה, שאין נכנסים.

אימאן ח'טיב יאסין: אנשים תקועים בחוץ.

יצחק פינדרוס: זה הרבה יותר גרוע.

יצחק פינדרוס: זה הרבה יותר גרוע ממה שאת חושבת.

יצחק פינדרוס: אני עוד מעט אתן לך דוגמאות, ותראי שזה הרבה יותר גרוע ממה שאת חושבת.

יצחק פינדרוס: לא נכנסים הרבה יותר גרוע.

יעקב מרגי: בואו נשמע.

טל פוקס: לגבי מה שאתה מדבר עליו, הוועדה שנידונה בפעם הקודמת, היא ועדה שעוסקת בנוסעים יוצאים מישראל.

טל פוקס: זה מה שנידון עכשיו בוועדת חוקה.

טל פוקס: יש הסדר, יש ועדת חריגים של משרד התחבורה ומשרד הבריאות, שנותנת אישורים לצאת מישראל.

טל פוקס: לצאת מבית המגורים לטיסה מחוץ לישראל.

יצחק פינדרוס: זה עבר לוועדת חוקה הפעם?

טל פוקס: זה היה תמיד בוועדת חוקה.

יצחק פינדרוס: זה היה פה, החלטה פה.

טל פוקס: אנחנו רק דיברנו על זה.

יעקב מרגי: דיברנו על נושאים שהם חריגים.

איתי עצמון: זה לא אושר כאן.

אימאן ח'טיב יאסין: אני רוצה לשאול למה לא מונתה ועדה?

טל פוקס: מה שחשוב להבין, שמוצע להאריך את האיסור על כניסת כלי טיס בשבוע נוסף, עם רשימת החריגים שאנחנו עוד מעט נדון בה.

טל פוקס: לצד זאת, תתקיים טיסה, שלמרות שהיא לא עונה על החריגים האלה, זאת טיסה של ישראל, של חברה ישראלית, שהאיסור לא חל עליה, וכל הנושא מוסדר בעזרת הסמכויות של רשות התעופה האזרחית.

טל פוקס: תתקיים טיסה כזאת, והטיסה הזאת - - -

יעקב מרגי: כי נקבע שהיא תצא מפרנקפורט.

טל פוקס: היא תצא מתל אביב לפרנקפורט, ומפרנקפורט בחזרה.

טל פוקס: החלטת הממשלה שעברה אתמול מדברת על מי יקבל עדיפות לעלות על הטיסה הזאת.

טל פוקס: זו טיסה שתצא, ותהיה ועדת חריגים שתקבע שיש עדיפות ל-א', ב', ג' לעלות על הטיסה כי חשוב מאוד שהם יגיעו לישראל, מסיבה כזאת או אחרת, למשל לוויה.

טל פוקס: חלק מהחלטת הממשלה מדברת על זה שזה יהיה דומה מאוד לחריגים של יציאה מישראל, למשל לוויה או טיפול רפואי, ושאר המקומות שלא יאוישו על ידי החריגים האלה, יוכלו למכור את הכרטיסים האלה לישראלים אחרים.

טל פוקס: זה ההסדר כרגע.

טל פוקס: ועדת החריגים הזאת עדיין לא נתנה אישורים, ההחלטה התקבלה אתמול בלילה.

טל פוקס: אני יודעת שכבר הייתה ישיבה בראשות שר האנרגיה.

טל פוקס: שר האנרגיה הולך לעמוד בראש הוועדה הזאת, והולכים להיות שם נציגים - - -

יעקב מרגי: אני אכתוב לו שיקצר את הנימוקים.

יעקב מרגי: אני אכתוב לו שיקצר את הנימוקים.

טל פוקס: הולכים להיות שם נציגים מעוד הרבה מאוד משרדים – משרד הבריאות, משרד החוץ, משרד הפנים, משרד התפוצות.

יצחק פינדרוס: אני שוב רוצה להבין משהו מהדיון הקודם.

יצחק פינדרוס: אנחנו אישרנו תקנות שאוסרות על כלי טיס זר להיכנס לישראל.

יצחק פינדרוס: גם בדיון הקודם עלו שיש חריגים – לצורך הומניטרי, לוויה, דברים כאלה.

טל פוקס: אני מצטערת, אני אחדד.

טל פוקס: זה לא החריגים האלה.

טל פוקס: אלו החריגים ליציאה מישראל.

יצחק פינדרוס: אז מה היה?

יצחק פינדרוס: אנחנו אסרנו כלי טיס בלי שום חריגים?

טל פוקס: לא, אישרתם חריגים, אבל אלו לא חריגים לצורך הומניטרי.

יצחק פינדרוס: איזה חריגים?

טל פוקס: יש שלושה סוגים של חריגים – סוג אחד הם חריגים שהם טיסות שלא מובילות בני אדם, כמו טיסת מטען, או החריג שנוסף עכשיו, טיסת בדק, שהם רק מביאים את המטוס לכאן וחוזרים עם מטוס אחר, להביא אותו למוסך של מטוסים.

טל פוקס: רננה תסביר על זה.

טל פוקס: יש חריגים שמדברים על צורך דחוף – פינוי חירום רפואי.

טל פוקס: זה לא צורך הומניטרי.

טל פוקס: יכול להיות שיש אדם שהוא עצמו בסדר גמור, אבל הוא רוצה לעזור למישהו אחר שצריך עזרה – זה לא נכנס כאן.

טל פוקס: חריג רפואי – אם האדם עצמו, צריך לפנות אותו עכשיו דחוף מבחינה רפואית לישראל או מישראל החוצה.

קרן ברק: האמבולנס החליט.

טל פוקס: סוג של אמבולנס, כן.

טל פוקס: אמבולנס שהוא טיסה.

יעקב מרגי: אני רוצה למקד את הדיון.

יעקב מרגי: אם אני הבנתי נכון, בתקנות הקודמות אנחנו אסרנו על כלי טיס זרים כניסה.

טל פוקס: נכון.

יעקב מרגי: חריגים כאלה ואחרים – לא אושרו אצלנו.

טל פוקס: כן אישרו אצלכם מעט חריגים.

איתי עצמון: לכניסת כלי טיס זרים.

יעקב מרגי: לכלי טיס, איזה?

טל פוקס: לזרים.

איתי עצמון: טיסות מטען למשל.

יעקב מרגי: מטען – זה כן.

יעקב מרגי: אבל זה רק כלי טיס, לא בני אדם.

טל פוקס: כלי טיס, לא בני אדם.

יעקב מרגי: אני אמקד את זה.

יעקב מרגי: כל סוגית ועדת החריגים לכניסת בני אדם, יציאת בני אדם, זה לא אצלנו, זו ועדת חוקה.

טל פוקס: ועדת החריגים של כניסה לישראל שעושה את התעדופים מי עולה על כלי הטיס היא לא בוועדת חוקה והיא לא כאן, היא החלטת ממשלה.

יעקב מרגי: ואת זוכרת את התהייה שלי על מטוס פרטי ישראלי שכן אפשר, ואמרנו שזה מכוח שזה לא מסחרי?

יעקב מרגי: רננה הסבירה לנו.

יעקב מרגי: אמרתי – אפשר להבין את זה.

יעקב מרגי: אבל נחשפנו למקרה באמצעות חבר הכנסת פינדרוס, רננה תשמעי אותנו.

יעקב מרגי: הוא התמודד עם פנייה, ניסיתי לעזור, לא הצלחתי.

יעקב מרגי: גופה של ילד – של ילד – שהוצא כבר, באוויר, מטוס פרטי זר.

יעקב מרגי: אני מבין שיש קריטריונים.

יצחק פינדרוס: אני רוצה להוסיף משהו.

יעקב מרגי: לא הצלחנו.

יעקב מרגי: לא הצלחנו לאשר.

יעקב מרגי: ואם תראי איזה מסלול – אני לא רוצה להגיד ויה דולורוזה, אבל אמרתי – איזה מסלול חתחתים עברה הגופה הזאת כדי להגיע לקבורה בישראל.

יצחק פינדרוס: אני רוצה לחדד עוד משהו.

יעקב מרגי: איפה הגמישות פה?

יעקב מרגי: איפה ההיגיון של מישהו שצריך להחליט?

יצחק פינדרוס: אני הרגשתי נאשם כי אני אישרתי את התקנות האלה.

יצחק פינדרוס: תסבירי לי את ההיגיון שאם כלי הטיס היה כלי טיס – וזה מה שאמרו לנו כל הזמן משרד התחבורה – שרשום בארץ, הוא יכול היה לנחות פה.

יצחק פינדרוס: אז ההצעה היא כדלקמן: להנחית אותו בעמאן ויגיע – כן, כן, אמיתי.

יצחק פינדרוס: ויגיע עם רכב מעמאן דרך המעבר לירדן.

יצחק פינדרוס: למה?

יצחק פינדרוס: כי הרישוי שלו הוא רישוי זר.

יצחק פינדרוס: זאת אומרת, אם היית מצליח באוויר לעשות העברה של הגופה למטוס רישום ישראלי – ואני גם פגשתי אנשי עסקים כאלה, שטסו לקפריסין, ויצא מטוס זעיר ישראלי לקחת אותם מקפריסין.

יצחק פינדרוס: תסבירי לי את ההיגיון, מה ההבדל בין כלי טיס אם הרישום שלו, הרישיון, הוא אמריקאי, או הרישום שלו הוא ישראלי, מבחינת העברת הנגיף הדרום אפריקאי?

יצחק פינדרוס: אני מנסה להבין את זה, אני לא מצליח להבין.

אימאן ח'טיב יאסין: לא רק זה.

אימאן ח'טיב יאסין: אני חושבת שיש פה משהו יותר - - -

יצחק פינדרוס: אני עומד מול כולם, ואומרים לי: אין לנו פתרון, שייסע לעמאן.

אימאן ח'טיב יאסין: - - מה יותר חריג מזה?

אימאן ח'טיב יאסין: גופה של ילד.

יצחק פינדרוס: ואז בודקים עם משרד הפנים אם הוא יכול לעבור את הגבול.

יעקב מרגי: הצגנו נקודה, יכולות להיות בעיות אחרות.

יעקב מרגי: איתי.

איתי עצמון: אני רק רוצה להשלים, ולחזור על דברים שאמרתי ברוח הזו בדיון הקודם.

איתי עצמון: הבעיה היא, להבנתי, שמשתמשים במנגנון משפטי שלא קשור למסגרת הזו של התמודדות עם נגיף הקורונה.

איתי עצמון: משתמשים במנגנון שנשען על חוק רישוי שירותי התעופה ותקנותיו, שיש להם רציונליים אחרים.

איתי עצמון: כתוב שם גם רציונל בריאותי, אבל ההחרגות מהסדר הרישוי שם לא קשורות בכלל להסדר של חוק המסגרת, ולכן זאת אחת הסיבות שנוצרים עיוותים כאלה, כפי שאנחנו שומעים כאן.

איתי עצמון: להבנתי, המסגרת הייתה צריכה להיות בתקנות האלה, מכוח חוק המסגרת, אבל יש לנו מחלוקת לגבי פרשנות הסעיף המסמיך.

יעקב מרגי: רננה, תני לנו דוגמה.

יעקב מרגי: זו דוגמה למקרה שהיה צריך להפעיל – לפעמים צריך להפעיל שכל ישר, או ראש גדול.

רננה שחר: אני חושבת שבאופן כללי ההנחיה הממשלתית היא לצמצמם את התנועה האווירית הבין-לאומית מישראל ואליה למינימום האפשרי.

רננה שחר: קודם כל צריך להבין שזאת הדירקטיבה מבחינתנו.

רננה שחר: נכון שזה נובע מההבדלים בסמכויות בין חוק הסמכויות לחוק רישוי שירותי התעופה, אבל במקביל לאיסור שאתם אישרתם בחוק לעניין כלי טיס זרים, גם אנחנו הגבלנו ומגבילים את חברות התעופה הישראליות מלבצע טיסות מסחריות עבור לקוחות, בין אם זה במטוס קטן שמוביל אותך ייעודי ממקום למקום, ובין אם זה בטיסה ציבורית שפתוחה לציבור הרחב לקניית כרטיסים.

יעקב מרגי: עד כאן הבנו את מה שהבנו בשבוע שעבר, ומבינים את הרציונל.

יעקב מרגי: אני שואל על מקרה כזה, שלא מלכתחילה, אלא בדיעבד, הוא כבר באוויר עם גופה.

יעקב מרגי: זה לא מישהו שהגיע, אז שיחזור.

יעקב מרגי: אם הוא בא בניגוד להנחיות, שיחזור.

יעקב מרגי: אין לי בעיה שיעשה פרסה ויחזור.

יעקב מרגי: מקרים כאלה שנכללים בחריגים של בני אדם, אבל לא בחריגים של כלי הטיס, למה פה אין איזו כתובת להפעלת שכל ישר?

רננה שחר: אני מניחה שהפתרון היה, אדוני, לקבוע חריג יותר כללי בתקנות שמובאות לאישורך.

רננה שחר: שיהיה גורם שיוכל להפעיל עוד שיקול דעת.

רננה שחר: כרגע זה לא הנוסח - - -

יעקב מרגי: אז למה לא מביאים את זה?

יצחק פינדרוס: למה אתם מביאים לנו את זה בלי זה?

אימאן ח'טיב יאסין: לא מכניסים את זה לתקנות.

יצחק פינדרוס: אומרים לי: כלי טיס זר, אין לנו בכלל אפשרות לדבר על זה, אז שיעבור למטוס ישראלי.

יצחק פינדרוס: אני אומר: אם יש בעיה של נגיף, תגדירו מה אתם רוצים לעשות.

יצחק פינדרוס: כמו שאמר היועץ המשפטי, זה לא החוק הנכון.

יצחק פינדרוס: תתייחסו לחוק הקורונה, ותגידו משם אנחנו באים, ותעזבו את חוק התעופה, שאנחנו מגיעים לזוויות ופינות.

יצחק פינדרוס: נכון, הבאנו את הדוגמה של הילד, אבל אחרי הצוהריים נפגשתי עם שני אנשי עסקים שקיבלו אישור לנחות בארץ, אבל אמרו להם שכלי הטיס שלהם רשום בחו"ל, תנחתו בקפריסין, ויצא מטוס מישראל להביא אותם.

יצחק פינדרוס: אנחנו חיים באיזשהו – אנחנו אומרים לעצמנו: אנחנו רוצים לעזור נגיף או להתעסק בבירוקרטיה?

יצחק פינדרוס: ואני מרגיש לא בנוח, אני אומר את האמת.

יצחק פינדרוס: בבוקר היה לי את הסיפור הזה, אחרי הצוהריים את הסיפור הזה, אמרתי: מה אני מאשר פה כאלה תקנות אם אני יוצא מטומטם?

יצחק פינדרוס: כמדינה, לא כבן אדם פרטי, אני מרגיש לא בנוח עם זה.

יעקב מרגי: אני חושב שאם הוא בחריג של בני אדם, בסיבת היציאה והכניסה, ועדיין נשאר במסגרת טיסה פרטית ולא מסחרית, צריך למצוא את המנגנון.

יעקב מרגי: לא יודע, תחשבו, תייצרו את המנגנון הזה.

יעקב מרגי: תודה, להתחיל הקראה.

טל פוקס: "טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 9), התשפ"א-2021 בתקוף סמכותה לפי סעיפים 4, 12 ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, מתקינה הממשלה תקנות אלה" - - -

איתי עצמון: אני עוצר אותך כבר פה, בפתיח.

איתי עצמון: התקנות שהובאו הפעם לוועדה נידונות בדיעבד בגלל נסיבות - - -

יעקב מרגי: התרגלנו כבר.

איתי עצמון: לא, אבל כאן זה הליך - - -

טל פוקס: בדרך כלל לא.

יעקב מרגי: פעם אחרונה, בסדר.

איתי עצמון: כאן יש הליך חריג.

איתי עצמון: הממשלה נקטה בהליך לפי סעיף 4ד(3) שמאפשר לה בהתקיים דחיפות המחייבת כי תקנות ייכנסו לתוקף עוד לפני שהן מוגשות לכנסת, הממשלה רשאית להתקינן בלי אישור של הוועדה, אבל מגישים אותן זמן קצר לאחר מכן עם דברי ההסבר.

איתי עצמון: נקודה אחת בדברי ההסבר, לדעתי, הממשלה צריכה להסביר לכנסת מה אותה דחיפות, מה הנימוק המהותי לנקיטה בהליך הזה.

איתי עצמון: משהו יותר טכני, אנחנו חושבים שצריך לציין בפתיח לתקנות שבתוקף סמכותה לפי הסעיפים הרלוונטיים בחוק המסגרת ובהתקיים דחיפות כאמור בסעיף 4ד(3), כלומר, שהציבור ידע, שתהיה שקיפות בהליך הזה, שמביאים את התקנות בפרוצדורה קצת אחרת, שהן נכנסות לתוקף מידית, אין אפילו את פרק הזמן הזה של 24 שעות.

יעקב מרגי: אתה רוצה להגיד לי שבכל דברי ההסבר הארוכים האלה לא הכניסו את זה?

איתי עצמון: זה לא כתוב.

איתי עצמון: לא.

טל פוקס: לא, למה?

טל פוקס: נדמה לי שכן הסברתי.

טל פוקס: אם אני לא טועה, כן כתבתי, ואם לא, אני התכוונתי להסביר ואני אסביר.

יצחק פינדרוס: אני לא מצליח להבין, יש לנו שתי שאלות באוויר כשאתה מתחיל הקראה.

יצחק פינדרוס: חסר לנו, עיקר חסר מן הספר.

יצחק פינדרוס: חסר לנו פה לפני כן.

יעקב מרגי: לא נדלג.

יעקב מרגי: קודם כל נסיים - - -

איתי עצמון: תוך כדי הקראה אנחנו נכנסים גם לשאלות המהותיות.

יעקב מרגי: אנחנו נגיע בדיון.

יצחק פינדרוס: אני לא רוצה להתעכב על הגופה, אני רוצה להבין באמת – ישראלי שתקוע עכשיו בפרנקפורט?

אימאן ח'טיב יאסין: לא בפרנקפורט, במקום אחר.

אימאן ח'טיב יאסין: למה צריך רק פרנקפורט?

יעקב מרגי: כי רצו לעשות נקודה אחת באירופה.

יצחק פינדרוס: ישראלי שתקוע באיזשהו מקום.

יעקב מרגי: קבעו נקודה אחת באירופה.

יעקב מרגי: אם אין טיסות, אי אפשר למלא מטוס אחד, לעשות קו מאסף מבלגיה, לצרפת, מצרפת לספרד, לגרמניה.

אימאן ח'טיב יאסין: אוקיי, נקודה אחת, למרות שזה גם לא הגיוני, אבל לא טיסה אחת.

יעקב מרגי: אם יש צורך, אבל אין צורך.

יעקב מרגי: לא יהיה צורך.

אימאן ח'טיב יאסין: יש הרבה צורך.

אימאן ח'טיב יאסין: אתה יודע כמה אנשים פונים ומבקשים עזרה?

יעקב מרגי: להיכנס?

אימאן ח'טיב יאסין: כן.

אימאן ח'טיב יאסין: מלא אנשים תקועים.

יצחק פינדרוס: אנשים שולחים לי את האולטרסאונד של האישה, באיזה חודש היא.

יצחק פינדרוס: אני רוצה - - - משרד החוץ לא עונה לטלפון אפילו.

יצחק פינדרוס: לא עונים להם לטלפון.

יצחק פינדרוס: מישהו שיגיד לנו מה המנגנון.

יעקב מרגי: יצחק, לא שמת לב, בדיוק אמרתי לה את זה.

יעקב מרגי: הם יצטרכו לייצר את המנגנון הזה.

יצחק פינדרוס: ויגידו מה חריג, מה לא חריג.

יעקב מרגי: לכן קודם כל נקרא את הסעיפים, ולפי סעיף-סעיף, בבקשה.

יעקב מרגי: את אומרת שאת חושבת שיש התייחסות בדברי ההסבר?

איתי עצמון: אין.

טל פוקס: אם אני לא טועה, אבל יכול להיות - - -

איתי עצמון: לא, לא, אני יכול להפנות אותך עכשיו, אנחנו בדקנו את זה.

איתי עצמון: בפסקה האחרונה אתם כתבתם שהתקנות תיכנסנה לתוקפן עם פרסומן ברשומות ויוגשו לאישור הוועדה סמוך ככל האפשר לאחר הפרסום ברשומות.

איתי עצמון: אתם מפרסמים אותן מידית, ואין כאן שום נימוק מהותי.

איתי עצמון: אני מסתכל בסעיף 17.

איתי עצמון: זה בכל זאת הליך חריג.

טל פוקס: אני מסכימה.

טל פוקס: ההסבר שניתן פה הוא בהתאם למועד פקיעת ההוראה לגבי איסור כלי טיס זרים.

איתי עצמון: אבל זה תמיד נכון.

טל פוקס: לא, זה לא תמיד נכון.

יעקב מרגי: לדברי ההסבר בחקיקה יש משמעות.

טל פוקס: כן, כן.

יעקב מרגי: לעומת זאת, הפנייה – לצחי ברוורמן קשה להוסיף מילים, כי הוא לא מכיר את השמות של ראשי הוועדות בכנסת, כי הוא מזכיר הממשלה.

יעקב מרגי: הוא מסתפק בשתי שורות תשובה.

יעקב מרגי: אבל דברי ההסבר צריכים – על הדרך אני הכנסתי מחאה כזו על מזכירות הממשלה.

יעקב מרגי: הם כבר רחבים, לנמק.

טל פוקס: הנימוק נכתב, שהתקנות פקעו בחצות.

טל פוקס: הדחיפות נבעה מזה שהממשלה לא יכלה להתכנס לפני, מטעמים שונים, שאתם יודעים יותר טוב ממני, ובגלל שהממשלה התכנסה מאוחר - - -

יעקב מרגי: כשאומרים בכנסת אתם מכירים את זה יותר טוב ממני, זאת אומרת באשמתכם לא באשמתנו.

יעקב מרגי: הבנו, בסדר, אמרתי את זה לפרוטוקול.

טל פוקס: זהו, זאת התשובה.

טל פוקס: התשובה היא שלא הצלחנו לכנס את הממשלה לפני כן ולא רצינו שהתקנות יפקעו.

יעקב מרגי: אני מבקש לשים לב בדברי ההסבר שיהיו נימוקים משכנעים – בגלל המגיפה, דחיפות, לפרט מעבר לזה.

יעקב מרגי: שלא יהיה מצב שבתפר - - -

טל פוקס: בסדר גמור.

טל פוקס: "תיקון תקנה 41 – בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות), התש"ף-2020, בתקנה 41, במקום "כ"א בשבט התשפ"א (3 בפברואר 2021)", יבוא "ט"ז באדר התשפ"א (28 בפברואר 2021)"".

טל פוקס: התקנה הזאת מדברת על הארכת תוקף של התקנות הכלליות.

טל פוקס: לא של ההסדר של איסור כניסת כלי טיס זרים, אלא של התקנות הכלליות, שבהן מוסדר באופן כללי, הצהרות בריאות, מה עושים במקרה של חולה עם תסמינים בטיסה.

יעקב מרגי: תקנות שדנו בהן ואישרנו אותן.

טל פוקס: נכון.

טל פוקס: "הוראת שעה – בתקופה שמיום י"ט בשבט התשפ"א (1 בפברואר 2021) עד יום כ"ה בשבט התשפ"א (7 בפברואר 2021), יראו כאילו בתקנות העיקריות, אחרי פרק א' בא: "פרק א'1: איסור כניסה לישראל של כלי טיס זר איסור כניסה לישראל של כלי טיס זר – 1א.

טל פוקס: (א) לא ייכנס כלי טיס זר אל שטח ישראל, ומפעיל שדה תעופה לא יאשר את נחיתתו בשדה תעופה בישראל, למעט בנסיבות כאמור בסעיף 76(ב) לחוק הטיס"".

טל פוקס: התוספת הזאת היא בהתאם לבקשת הוועדה.

טל פוקס: להסביר מה אומרת התוספת הזאת?

איתי עצמון: כדאי, כן.

טל פוקס: רננה יודעת להסביר טוב ממני, אבל הכוונה היא לטיסות חירום שבהן צריך לעשות נחיתת חירום.

טל פוקס: יש פה הבהרה על זה שאפשר יהיה לעשות נחיתת חירום.

יעקב מרגי: דיברנו על זה בדיון הקודם.

יעקב מרגי: שלא ישתמע מכך שאנחנו פה עוצרים הכול – נחיתות חירום או משהו כזה.

יעקב מרגי: התייחסנו לזה.

יצחק פינדרוס: את (5) ו-(7) הייתי מוריד.

יעקב מרגי: בוא נראה, חכה.

טל פוקס: "(ב) תקנת משנה (א) לא תחול על כלי טיס זר המופעל באחד מאלה: (1) טיסת מטען; לעניין זה, "טיסת מטען" – טיסה הנכנסת לישראל ויוצאת ממנה כטיסה להובלת מטען בלבד".

טל פוקס: גם כאן, יש פה תוספת מהפעם הקודמת שמבהירה שטיסת מטען לא יכולה להגיע ואז לצאת כטיסת נוסעים, כי הבנו שבשטח הייתה פרקטיקה כזאת, של טיסות שהגיעו כטיסת מטען, כדי לצאת כטיסה - - -.

טל פוקס: אנחנו ממשיכים עם החריגים, בנוסף לטיסת מטען: "(2) טיסה לפינוי חירום רפואי; (3) טיסת כיבוי אש; (4) טיסה החוצה את המרחב האווירי של ישראל בלי לנחות בה" – עד פה החריגים שכבר היו, ועכשיו שלושה שנוספו בתיקון הזה.

יעקב מרגי: טיסות מטען יוצאות יכולות להוציא נוסעים שקיבלו אישור?

טל פוקס: טיסות מטען יוצאות של כלי טיס זר לא צריכות אישור.

טל פוקס: ההגבלה היא רק על כניסה.

יעקב מרגי: לא, לא, לא חידדתי את השאלה.

יעקב מרגי: לא שאלתי נכון.

יעקב מרגי: טיסות מטען שיוצאות מישראל יכולות להוציא איתן נוסעים ישראלים, או לא ישראלים, שקיבלו אישור לצאת?

טל פוקס: להבנתי, לא, אבל את זה אנחנו נבדוק עם רננה.

טל פוקס: אתה רוצה לעשות הפסקה, או להמשיך לקרוא?

יעקב מרגי: רננה אמרה כן עם הראש.

רננה שחר: המגמה היא לא לאשר את זה, אדוני.

יעקב מרגי: המגמה היא לא לאשר?

רננה שחר: כן, זו המטרה של התיקון, להגיד: טיסת מטען נכנסת כמטען ויוצאת כמטען, שלום ותודה רבה.

יעקב מרגי: תבדקו שאין נוסעים סמויים.

טל פוקס: שלושת החריגים שנוספו: "(5) טיסה הנדרשת לטובת הניהול התקין של יחסי החוץ של מדינת ישראל, לפי אישור המנהל הכללי של משרד החוץ; (6) טיסה לצורך תחזוקה על ידי בעל רישיון להפעלת מכון בדק לפי חוק הטיס, שאינה תחזוקת קו, ומנהל רשות התעופה האזרחית שוכנע כי מדובר בטיסה כאמור; לעניין זה, "תחזוקת קו" – כהגדרתה בתקנות הטיס (מכוני בדק), התשע"ג-2013".

איתי עצמון: אני עוצר אותך.

איתי עצמון: באילו מקרים כלי טיס זר חייב להיכנס לתחזוקה דווקא במכון בדק ישראלי?

איתי עצמון: כלומר, להיכנס לפה לצורך ביצוע תיקונים, אני מניח, כי מכון בדק הוא מעין מוסך של כלי טיס.

טל פוקס: מי בדיוק יעשה את זה, אני מציעה שרננה תסביר.

טל פוקס: אני רק אגיד מבחינה בריאותית למה אנחנו חשבנו שזה בסדר להכניס חריג כזה.

טל פוקס: ראינו את זה כמו טיסת מטען, שאומנם אנשים מטיסים את המטוס כדי להביא לפה את המטען, אבל במקרה הזה המטען הוא המטוס שלהם, הם מגיעים עם המטוס, משאירים אותו כאן ויוצאים.

טל פוקס: לכן היה נראה לנו שבמקרה הזה זה כמו טיסת מטען.

יעקב מרגי: הרי אין בכל - - - אלו שיתופים בילטרליים אוויריים.

יעקב מרגי: רננה.

רננה שחר: אני רוצה להסביר שלתעשייה האווירית יש רישיון מכון בדק ישראלי, אבל גם רישיון מכון בדק אירופאי ורישיון מכון בדק אמריקאי שניתנים על סמך הרישיון הישראלי, כולל בדיקות שהאירופאים והאמריקאים עושים, והם מתקנים.

רננה שחר: הם מכון בדק של כלים זרים שבאים לתקן פה את הכלים שלהם, ועל הפרק יש טיסה של שני מטוסים שצריכים להגיע.

רננה שחר: כמו שטל הסבירה, הם אמורים לנחות בנתב"ג, להיגרר לשטחי התעשייה האווירית.

רננה שחר: הטייסים אמורים לעלות על שני מטוסים של אותה חברה, אמורים לחזור לאירופה, כך שלא מעורב פה בכלל - - -

יעקב מרגי: תודה.

יעקב מרגי: הלאה.

יצחק פינדרוס: יעקב, אני רוצה לשאול שאלה.

יעקב מרגי: אני אתן לך.

יעקב מרגי: אני אתן לך.

יעקב מרגי: שנייה.

יעקב מרגי: שנייה.

יעקב מרגי: תן לה לגמור.

יעקב מרגי: אחר כך אני מאבד את הכיוון, תן לה לגמור.

יעקב מרגי: אנחנו לא מדלגים לפני שאתה מקבל תשובות.

יצחק פינדרוס: לא, על התקנות האלה, על הסעיפים האלה.

יצחק פינדרוס: לא, על הסעיפים האלה, על נושא ספציפי.

יעקב מרגי: ודאי, ודאי.

יעקב מרגי: כמה יש לנו פה?

יעקב מרגי: כבר גמרו.

יעקב מרגי: בבקשה.

טל פוקס: "(7) טיסה שמובילה ספורטאי מקצועי כהגדרתו בתקנות הגבלת הפעילות, לצורך השתתפות בתחרות או מפעל בין–לאומי, ובלבד שבטיסה יהיו רק ספורטאים מקצועיים או מלוויהם הנדרשים לשם השתתפות בתחרות או במפעל בין–לאומי כאמור, ושהמנהל הכללי של משרד התרבות והספורט אישר כי היא טיסה כאמור.

טל פוקס: "

יעקב מרגי: תחילה.

טל פוקס: "3.

טל פוקס: תחילתן של תקנות אלה ביום י"ט בשבט התשפ"א (1 בפברואר 2021)".

איתי עצמון: אני רוצה לשאול שתי שאלות לגבי מה שהקראת.

יעקב מרגי: עכשיו שלב השאלות וההתייחסות של האורחים.

איתי עצמון: אנחנו מדברים בחריג שקבוע בפסקה (7) על ספורטאים שמגיעים לכאן, לישראל.

איתי עצמון: ואם הם אמורים לחזור למדינות שמהן הם הגיעו?

יצחק פינדרוס: לא, אנחנו מדברים על יציאה.

איתי עצמון: לא, אני שואל אם מגיע לפה כלי טיס זר שאמור לבוא לאסוף קבוצה?

אימאן ח'טיב יאסין: נכון - - -

יצחק פינדרוס: על זה ידונו בוועדת חוקה.

יצחק פינדרוס: יציאה זו ועדת חוקה, לא פה.

איתי עצמון: לא, לא, לא, אני שואל שאלה.

איתי עצמון: אני רוצה לחדד את השאלה.

איתי עצמון: כלי טיס זר שמגיע לישראל שאמור לאסוף קבוצה גדולה מאוד של אותם ספורטאים, פשוט לקחת אותם בחזרה, הוא כן נכנס לפה.

יעקב מרגי: או להכניס אותם.

איתי עצמון: להכניס אותם, זה החריג.

איתי עצמון: אבל בחריג הזה לא כתוב או לצורך חזרה בתוך החריג.

טל פוקס: אין בעיה במקרה שהמטוס מגיע לישראל עם הספורטאים, מחכה כאן כדי שהם יסיימו את המשחק, ואז חוזר איתם.

יעקב מרגי: אנחנו רואים את זה ב-(7).

יעקב מרגי: עברו שבועיים מהאולימפיאדה שהייתה פה, או 20 יום, ועכשיו הם רוצים לחזור.

יעקב מרגי: איזו תקנה מאפשרת להם לצאת?

טל פוקס: אני אציין שניסחנו את החריג הזה ביחד עם משרד התרבות והספורט, שנמצא כאן.

יעקב מרגי: אתם צעירים.

יעקב מרגי: בתקופת מסוימות הייתה מדינה שהספורטאים היו רק יוצאים ממנה ולא רוצים לחזור אליה.

יעקב מרגי: היו עריקים, מבקשים אחרי זה מקלט מדיני במדינות אחרות.

יעקב מרגי: אנחנו לא במצב הזה.

יעקב מרגי: אז מה עושים?

יעקב מרגי: זו הייתה ברית המועצות דאז.

אימאן ח'טיב יאסין: סליחה כבודו, אבל זה לא אותו סעיף שמדבר על מי שיוצא למקום מגורים קבוע, בתקנות הקודמות?

אימאן ח'טיב יאסין: אני הבנתי את מה שאתה אומר, אבל אני חושבת שזה יושב על הקריטריון הזה.

יעקב מרגי: היא תענה לך אם כן.

יעקב מרגי: טל, מה את אומרת?

יעקב מרגי: הוא שאל קודם כל, ויש שאלה של אימאן גם.

טל פוקס: אני עונה.

טל פוקס: אנחנו לא חשבנו על מקרה שבו המטוס מוריד את האנשים, חוזר, ואז הוא צריך לבוא שוב.

טל פוקס: אני מודה שלא חשבנו על הסיטואציה הזאת.

טל פוקס: אני רק אדגיש שהחריג הזה נוסח ביחד עם משרד התרבות והספורט.

טל פוקס: יכול להיות שלא חשבנו על המקרה הזה, הם לא העלו את זה, כי יכול להיות שאין מקרה כזה.

יעקב מרגי: תקנות אחרות וסמכויות אחרות מאשרות.

יעקב מרגי: רננה, מה את אומרת על השאלה הזו?

רננה שחר: למה שהגברת אימאן ח'טיב הציעה, האנשים האלה אכן יכולים לצאת מהארץ ולעלות על הטיסה הציבורית לפרנקפורט, אבל זאת לא השאלה שאתם שואלים.

רננה שחר: אתם שואלים האם כלי הטיס הזר יוכל להיכנס כדי להחזיר אותם?

רננה שחר: זה משהו שלא חשבנו עליו.

רננה שחר: זה לא מוסדר בתקנה.

יעקב מרגי: ואין מענה בשום תקנה אחרת.

אימאן ח'טיב יאסין: הם יקבלו אזרחות ישראלית ויישארו כאן, מה הבעיה?

טל פוקס: אני מציעה שמשרד התרבות והספורט - - -

יעקב מרגי: הם אתנו פה?

טל פוקס: כן.

טל פוקס: ואולי הם יגידו אם בכלל יש מקרה כזה, אם זו בעיה.

יעקב מרגי: הדס פרבר ממשרד התרבות.

יצחק פינדרוס: אני רוצה לשאול שאלה עקרונית, על סעיפים (5), (6), (7).

יעקב מרגי: מיד, אחרי משרד התרבות.

יצחק פינדרוס: אני מחכה כבר הרבה זמן לשאול על (5), (6), (7).

יעקב מרגי: אחרי משרד התרבות.

יעקב מרגי: אתה תקבל מה שאתה רוצה.

יצחק פינדרוס: אני רוצה לשאול על העיקרון הזה, (5), (6), (7).

דודו מלכא: אני עונה בשם הספורט.

דודו מלכא: כרגע אנחנו מתעסקים בשוטף בעיקר במכבי תל אביב ועוד כמה קבוצות כדורסל.

דודו מלכא: קבוצה שמגיעה, לפעמים היא חוזרת באותו לילה, סביר להניח שהמטוס יחכה לה.

יעקב מרגי: לו יצויר שהמכבייה תתקיים ועדיין יש קורונה?

דודו מלכא: עכשיו אני ממשיך הלאה.

דודו מלכא: ב-14 בפברואר – זה אוטוטו – 600 ספורטאים ועוד 200 מלווים, 800 מגיעים מכל העולם לתחרות שהיא כמעט כמו אליפות עולם בג'ודו.

יצחק פינדרוס: כמה מהם עם הנגיף הדרום אפריקאי?

יצחק פינדרוס: כמה מהם עם הנגיף הדרום אפריקאי?

יעקב מרגי: תנו לו, יכול להיות שהיא לא תתקיים.

יצחק פינדרוס: לא, אני רוצה לדעת לכמה מהם יש את הנגיף הדרום אפריקאי, להבין על מה אנחנו מדברים.

דודו מלכא: עוד לא הגענו לרזולוציה של מאיפה.

דודו מלכא: יש לנו רשימות מסודרות ואנחנו יודעים מאיפה - - -

יצחק פינדרוס: לא, הנגיף, לא האנשים.

יעקב מרגי: תן לו.

יעקב מרגי: תן לו.

יעקב מרגי: דודו, תתייחס לשאלה.

דודו מלכא: אמרתי, יש לנו רשימות מסודרות, ואם תהיה איזשהו בעיה כזו אחרת עם אפריקאים וכדומה, נודיע לכם.

יעקב מרגי: לא על זה, לא על זה.

יעקב מרגי: פינדרוס, אתה תכשיט.

יעקב מרגי: הוא הכניס לך על הדרך על הדרום אפריקאי.

יצחק פינדרוס: אני לא הבנתי, קראתי את דברי ההסבר של צחי בעיון.

יצחק פינדרוס: צחי ברוורמן הסביר - - - מהנגיף הדרום אפריקאי, אני מנסה להבין.

יעקב מרגי: עכשיו השאלה של היועץ המשפטי, תן לו כבוד.

יעקב מרגי: היועץ המשפטי שלנו זיהה בעיה בתקנות האלה, שהן לא מושלמות.

יעקב מרגי: יש לנו אישור כניסה למשלחות ספורטיביות עם מטוס זר, ואם יצטרכו לחזור אחרי יומיים-שלושה, המטוס שיצטרך להחזיר אותם לא יוכל להיכנס.

יעקב מרגי: איך הם יצאו?

דודו מלכא: לכן אני אומר שצריך לפתור את הבעיה הזאת.

יעקב מרגי: צריך לפתור את הבעיה, אם לא, באמצע פברואר תמצאו את עצמכם במצוקה.

דודו מלכא: 800 הספורטאים האלה יעזבו שבוע אחרי.

דודו מלכא: הם יעזבו ב-21-20.

יעקב מרגי: איך, ברגל?

יעקב מרגי: איך הם יעזבו?

דודו מלכא: צריך לתקן את התקנות האלה.

יעקב מרגי: תודה.

יעקב מרגי: דודו, מאחר ואני מכיר איך משרדי הממשלה עובדים ואיך הכנסת עובדת, אני אומר לך, אחרי שאתה חונה במשרד, דבר ראשון, אתה מוציא פנייה למשרד התחבורה ולמשרד התרבות, למרות שהם יושבים כאן ושומעים, אבל צריך פנייה שלכם להפנות את תשומת לבם שחסר סעיף בתקנות, וזה עלול לתקוע אתכם במהלך התחרות.

יעקב מרגי: אגב, איזו תחרות זאת?

דודו מלכא: קוראים לתחרות הזאת גרנד-סלאם בג'ודו, זו מדרגה אחת פחות מאליפות עולם.

יעקב מרגי: תודה.

דודו מלכא: תודה לכם.

יעקב מרגי: רננה וטל, הפנינו את תשומת לבכן.

יעקב מרגי: אני לא יודע אם יהיו עוד תקנות, אני מקווה שלא, ואם יהיו, כבר התייחסות.

טל פוקס: בסדר גמור.

יצחק פינדרוס: התחלנו את הדיון ואמרנו שיש לנו בעיה עם ההגדרה גם של החריגים וגם של ועדת החריגים שלא מופיעים פה.

יצחק פינדרוס: אמרת שזה מופיע בהחלטת ממשלה.

יצחק פינדרוס: לי קשה מאוד כחבר ועדה להצביע בעד תקנות כשאני לא יודע איך יתמודדו עם החריגים.

יצחק פינדרוס: אבל זה כשקראתי את סעיפים (1), (2), (3), (4), ואז הגעתי ל-(5), (6) ו-(7).

יצחק פינדרוס: (7) נתן לי פרופורציות על מה אנחנו מדברים.

יצחק פינדרוס: אם אתם מכניסים את החריגים בתוך התקנות, למה הנושא היחיד שמעניין אותנו – סליחה שאני אומר את זה, ואני לא נגד זה – הוא יחסי החוץ של מדינת ישראל, שאפשר לעשות בזום, אם רוצים.

יצחק פינדרוס: כמו שאמר לי מנכ"ל משרד התחבורה על איש עסקים שרצה לנסוע למקסיקו למכור להם חיסונים, היה לו מכתב מהדסה - - - שיש לו את כל החיסונים, אומר לי מנכ"ל משרד התחבורה שיעשה את זה בזום, אז גם יחסי החוץ של מדינת ישראל, אני לא רואה סיבה שלא יעשו בזום.

יצחק פינדרוס: טיסה לצורך תחזוקה יכול להיות חריג, אז שיחליטו עליו ועדת חריגים או ועדת שרים.

יצחק פינדרוס: ספורטאים – אני מבין ממשרד התרבות שזה קריטי כרגע.

יצחק פינדרוס: יש לי רשימה של עוד 11 סעיפים חריגים שייכנסו לתקנות.

יצחק פינדרוס: למה כל אלה שאין להם נציג שיושב סביב שולחן הממשלה - - -

יעקב מרגי: למה אתה מבזבז את זמנך בוועדת הכלכלה במקום בוועדת החוקה?

יעקב מרגי: שם תתקע את זה.

יצחק פינדרוס: לא, עכשיו אני מדבר על הכניסה.

יצחק פינדרוס: אתה אומר לי: שתהיה ועדת חריגים, את זה החליטו אתמול.

יצחק פינדרוס: כל הנושאים החריגים שמעניינים את אזרחי ישראל – תשאירו את זה לגדולים, אבל נושאים שלא מעניינים את אזרחי ישראל, זה ייכנס בתקנות?

יצחק פינדרוס: לא הבנתי, כי מישהו יושב שם מסביב לשולחן הממשלה?

יצחק פינדרוס: אתה יכול להסביר לי את ההיגיון של זה?

יצחק פינדרוס: אם אתה משאיר את סעיפים (5), (6) ו-(7), תעשה עוד 11 סעיפים שמעניינים את האזרחים.

יצחק פינדרוס: יש דברים שמעניינים את אזרחי ישראל, חריגים.

יצחק פינדרוס: צריך להגדיר אותם, לא אמרתי שלא, אבל תגדירו אותם.

יצחק פינדרוס: זה נכון שלצערי הרב שר האזרחים לא יושב סביב שולחן הממשלה, אבל שר התרבות כן.

יצחק פינדרוס: שר החוץ יושב, והוא רוצה לנסוע עכשיו למרוקו גם כן, לא מתאים לו שרק ראש הממשלה נוסע – דרך אגב, זה לא עם כלי טיס זר על פי רוב, עם כלי טיס ישראלי, אבל לא משנה – שיבושם לו, אבל מה עם אזרחי ישראל?

יצחק פינדרוס: החריגים האלה צריכים להיכנס פה עם הגדרה ברורה כי הכנסתם חריגים.

יצחק פינדרוס: אני קורא – (5), (6) ו-(7) הם חריגים.

יצחק פינדרוס: תסבירו אותם.

אימאן ח'טיב יאסין: צוהריים טובים לכולם.

אימאן ח'טיב יאסין: שוב פעם מזעיקים אותנו, ואני שוב פעם אשאל - - -

יעקב מרגי: באת במיוחד?

אימאן ח'טיב יאסין: בטח.

יעקב מרגי: כל הכבוד לך ולוועדה.

אימאן ח'טיב יאסין: א', אני מעריכה את הוועדה ואת העובדים בוועדה.

אימאן ח'טיב יאסין: ב', הטלפון וההודעות לא מפסיקות.

אימאן ח'טיב יאסין: אנשים תקועים בחו"ל.

אימאן ח'טיב יאסין: אי אפשר.

אימאן ח'טיב יאסין: מי שיצא וקבע שהוא שבוע-עשרה ימים שם, מאיפה יביא כסף כדי לשכור עוד מלון?

אימאן ח'טיב יאסין: דברים קורים פה, יש לו כל מיני מחויבויות.

יעקב מרגי: משרד הבריאות, תתייחסי לזה.

אימאן ח'טיב יאסין: אני לא יכולה להבין את כל ההיגיון של ההתנהלות הזאת.

אימאן ח'טיב יאסין: מביאים תקנות, אז שיביאו תקנות שמקיפות את הכול, ואנחנו מדברים על צרכים בסיסיים, לא מדברים - - -

יצחק פינדרוס: לא על 600 ספורטאים ויותר.

אימאן ח'טיב יאסין: בדיוק.

אימאן ח'טיב יאסין: בדיוק.

אימאן ח'טיב יאסין: אלו סטודנטים ואלו אנשים שהשאירו פה משפחות, הורים לבד, ילדים קטנים.

יצחק פינדרוס: בן אדם נסע לשבוע ימים לטפל בחמותו.

אימאן ח'טיב יאסין: בדיוק.

אימאן ח'טיב יאסין: בדיוק.

אימאן ח'טיב יאסין: בל יאומן.

אימאן ח'טיב יאסין: המקרה שאתה מספר על גופה של ילד, ריבונו של עולם, מה יותר חריג מזה?

יצחק פינדרוס: 12 שעות הוא איתי על הקו, עם כל העולם.

אימאן ח'טיב יאסין: ולמה צריך להקים עוד ועדת חריגים ועוד ועדת חריגים?

אימאן ח'טיב יאסין: אותה ועדת חריגים שמדברת על היוצאים, היא תהיה המומחית גם על הנכנסים, ולתת מענה כולל, ולא מי שיש לו כוח בתוך הוועדה, הוא נדחף למקום שלו.

אימאן ח'טיב יאסין: מה זה יחסי חוץ?

אימאן ח'טיב יאסין: מה זה עכשיו יחסי חוץ?

אימאן ח'טיב יאסין: באמת.

אימאן ח'טיב יאסין: ומה זה ספורטאים?

אימאן ח'טיב יאסין: עם כל הכבוד לספורטאים, זה מה שחסר עכשיו לאזרחים בישראל, רק את התחרות?

אימאן ח'טיב יאסין: מילא, אנחנו בסגר ולא עושים כלום, תתעשתו קצת, אל תעשו מאתנו צחוק.

ינון אזולאי: שני דברים.

ינון אזולאי: אחד, אני מבין לפי הדיבור על גופה של תינוק – נתנו התייחסות לנפטרים שמגיעים מחו"ל?

יצחק פינדרוס: לא, אין.

יצחק פינדרוס: ראית, יש שלושה דברים.

ינון אזולאי: אז לגבי הנפטרים, התייחסות.

יעקב מרגי: למרות שזה הכעיס אותי, ומכעיס, צריך להבין, אנחנו דנים בכלי טיס, לא בבני אדם.

יעקב מרגי: אם הוא היה מגיע במטוס פרטי - - -

ינון אזולאי: ספורטאי זה כלי טיס?

יעקב מרגי: רגע.

יעקב מרגי: רגע.

יצחק פינדרוס: יעקב, אתה צודק, בשבוע שעבר טעינו.

יצחק פינדרוס: עכשיו כתבת לי ארבעה חריגים, כולל 600 – לא דרום אפריקאים הפעם.

יצחק פינדרוס: אתה נורמלי?

יצחק פינדרוס: - - - דברים חריגים.

יעקב מרגי: אתה יודע מה ההבדל ביני לבין ח"כ שיושב פה?

יעקב מרגי: אני מנהל את השיח כדי שיצוף, ולכוון את זה.

יעקב מרגי: הוא, הפסקתי אותו לפני מה שהוא רצה לענות לך.

יעקב מרגי: אנחנו דנים בכלי טיס זרים.

יעקב מרגי: כלי טיס זר לא יכול להיכנס.

יעקב מרגי: עולה הצורך מזה להחשיב מטוס פרטי, כפי שאמרתי, שבא רק עם גופה שעונה לחריג, היה צריך למצוא מנגנון שיאפשר את זה תוך חשיבה.

אימאן ח'טיב יאסין: לא מספיק כל הכאב של המשפחה?

יצחק פינדרוס: לא הייתה להם שום ועדה.

יצחק פינדרוס: אתה מכניס חריגים בתקנות, אתה שומר עליו.

יצחק פינדרוס: זה לא נכון, אתה מעמיד אותו - - -

ינון אזולאי: ראיתי פה גם צורך רפואי, טיסה לפינוי חירום רפואי.

ינון אזולאי: השאלה מה זה טיסה לפינוי רפואי, ואם דווקא אמבולנס ואם יש התייחסות לבני המשפחה שצריכים לבוא אתו.

ינון אזולאי: גם מה קורה בחריגים במקרה של אדם מקרבה ראשונה – ואתמול שמענו על כזה סיפור בגלי צה"ל, על אישה צעירה שיש לה אזרחות ישראלית.

ינון אזולאי: זה היה אצל רזי ברקאי, והוא המשיך לדון על זה גם היום.

ינון אזולאי: אישה רוצה לבוא, אבא שלה נמצא במצב סופני, היא צריכה לחכות לוועדת חריגים, שעדיין לא הוקמה בכלל.

ינון אזולאי: אגב, חייבים להגיד שוועדת החריגים עדיין לא הוקמה.

יעקב מרגי: היא הוקמה אתמול בחצות הלילה.

ינון אזולאי: היא בינתיים ממתינה יומיים-שלושה, יכול להיות שהיא כבר לא תצליח להגיע לאבא שלה, אז מה המענה גם על הדבר הזה, גם של הצורך הרפואי, וגם של הנפטרים?

ינון אזולאי: אם כבר פתחת את זה לספורטאים, אז צריך לפתוח את זה גם לאותם חולים ונפטרים.

יעקב מרגי: תשובות בבקשה.

יעקב מרגי: מטי, את רוצה להתייחס?

יעקב מרגי: לא.

יעקב מרגי: זהר אשכר.

זהר אשכר: קודם כל, תודה רבה על זכות הדיבור.

זהר אשכר: כמה דברים, ראשית, ההאשמות של המדינה ושל הממונה על בריאות הציבור בכך שהאזרחים אחראיים על כך שהמחלה הגיעה לארץ – צריך להזכיר שכבר חצי שנה אנחנו רצים אחרי כל משרדי הממשלה, כולל הוועדה הזו.

זהר אשכר: הצגנו את המתווה לפתיחת השמיים, שקול והגיוני.

זהר אשכר: אף אחד לא מתייחס לזה עד היום, זה דבר ראשון.

זהר אשכר: דבר שני, אמרו לאנשים: סעו לחו"ל, זה בסדר.

זהר אשכר: עכשיו אף אחד לא נותן להם לחזור לארץ, כאילו שהם העבריינים, לא האנשים שנתנו להם לנסוע והחזירו אותם בלי בדיקות.

זהר אשכר: כשהתחילו לעשות את הבדיקות, זה היה לסגור את האורווה אחרי שהסוסים ברחו.

זהר אשכר: אז אפשר גם עכשיו לתת לאנשים האלה לחזור, 72 שעות לפני – בדיקת קורונה.

זהר אשכר: לחזור לארץ, בדיקת קורונה בשדה התעופה, כי יש מעבדה ואפשר לפתוח אותה בכל שעה.

זהר אשכר: חייבים לתת לאנשים האלה, הם לא עבריינים.

זהר אשכר: הם לא עשו שום דבר רע לאף אחד, חייבים לתת להם לחזור, אי אפשר לספר להם סיפורים.

יעקב מרגי: תודה.

יעקב מרגי: יעל קטן.

יעל קטן: אני קצת כועסת על כל ההתנהלות.

יעל קטן: מצד אחד, ישראל השאירה מדינות אדומות כירוקות בלי בדיקות אפילו; ומצד שני אתם אוסרים על חברות התעופה הזרות להגיע לישראל.

יעל קטן: מה הקטע?

יעל קטן: אתם רוצים לעצור את המוטציה, או שאתם רוצים לעצור את החברות הזרות?

יעל קטן: מה שאני יכולה לומר לכם, שמשרדים ראשיים מסתכלים על ישראל לא יפה.

יעל קטן: אם זה טוב לכם ליחסי חוץ, שאתם אוסרים רק על זרות ולא על ישראליות, נפלא, אבל אני באמת לא מבינה מה קורה.

יעקב מרגי: תודה.

יעקב מרגי: מבין אותך, אבל אני עונה לא לך, אני עונה לפרוטוקול.

יעקב מרגי: פעם המפקד שלי אמר לי – וחבר כנסת משלנו חיזק את זה – לפעמים עדיף פצוע מזוהם מאשר מת סטרילי.

יעקב מרגי: מה לעשות?

יעקב מרגי: אז לא יהיו לנו יחסי חוץ טובים, אבל לפחות לא נביא לפה נגיפים.

יעל קטן: אבל אתם לא עוצרים את המוטציות, אתם עוצרים את - - -

יעקב מרגי: גברתי, אני לא עניתי לך, אני עניתי לעצמי.

יעקב מרגי: לעצמי אני אומר את זה.

יעקב מרגי: כמו שאמרתי על 60,000 ישראלים חזירים ובהולים להנאות, שיצאו והביאו אתם גם כמה נגיפים טובים.

יעקב מרגי: אני אומר, אני אומר, מה לעשות.

יעקב מרגי: אני לא מתמודד בפריימריז, אני יכול לדבר חופשי.

יעקב מרגי: טלי לאופר, בבקשה.

יעל קטן: אני רק לא מבינה למה אתם מענישים את החברות הזרות.

יעל קטן: את זה אני לא מבינה.

טלי לאופר: יו"ר הוועדה, תודה על זכות הדיבור.

טלי לאופר: אני יודעת שזה לא המקום לדון במה שכל כך כואב לנו, סגירת השמיים בכלל.

טלי לאופר: אני יודעת שזה לא המקום.

טלי לאופר: אתה יודע, כבודו, כמה אני מעריכה אותך ומכבדת, ואני שואלת: לדוגמה, מענה לישראלים שתקועים בחו"ל ולא מאריכים להם ביטוחי נסיעות.

טלי לאופר: לא מאריכים להם ביטוחי נסיעות, ואני חוזרת על מה שנאמר כאן, אלה לא אנשים שהם פושעים.

טלי לאופר: מה שאני רוצה זה לחזק ולחזור מילה במילה אחרי דברי חברת הכנסת ח'טיב, שדייקה את זה.

טלי לאופר: אני לא רוצה סתם להתלהם, אני יודעת שזה לא המקום, אבל לתת מענה בפרוטוקול איך להתקדם בנושא הזה, ביטוחי נסיעות, ההוצאות של הישראלים שתקועים בחו"ל.

יעקב מרגי: טלי, את צודקת מאה אחוז, אבל נציגי האוצר לא שומעים אותך, אבל חובת המחאה שלך לפרוטוקול נאמרה.

ינון אזולאי: מה זאת אומרת ביטוחי הנסיעות?

ינון אזולאי: החברות לא מסכימות להאריך להם את זה, אפילו בתשלום?

טלי לאופר: חברות הביטוח לא מוכנות להאריך להם את זה.

טלי לאופר: אנחנו מקבלים עשרות פניות.

יעקב מרגי: זה ניהול הסיכונים שלהם.

טלי לאופר: לפחות - - - ליו"ר הוועדה, כי אני חושבת שזה המקום של ועדת הכלכלה לדוגמה לתת הנחיה לחברות הביטוחים.

ינון אזולאי: חייב להכריח את החברות בזה.

יעקב מרגי: לפי ימים.

ינון אזולאי: לתקופות.

ינון אזולאי: היא אומרת שלא נותנים להם - - -

יעקב מרגי: חברות הביטוח לא מאריכות את זה אוטומטית?

טלי לאופר: אבל הן לא מוכנות להאריך כשפונים אליהן.

ינון אזולאי: גם אם פונים אליהן הן לא מוכנות, אתה מבין את האבסורד?

יעקב מרגי: לא מוכנות להאריך, למה?

יעקב מרגי: מה הסיכון?

טלי לאופר: לא יודעת.

טלי לאופר: הן לא מוכנות להאריך.

טלי לאופר: זאת עובדה, אני מדברת אתך על עשרות מקרים, אני כבר לא מדברת על - - -

יעקב מרגי: טלי, זה לא הדיון.

יעקב מרגי: אנחנו מכירים את הסוגיה של ניהול סיכונים של חברות הביטוח.

יעקב מרגי: בתקופה מסוימת בבאר שבע לא יכולת לבטח רכב.

יעקב מרגי: סוכנים וחברות ביטוח לא אפשרו, שגעו אותך.

יעקב מרגי: היו שולחים אותך למרכז.

יעקב מרגי: טלי, זה לא הדיון.

ינון אזולאי: לא, אבל אל תשווה ביטוח רכב לחיים של אנשים שנמצאים שם.

טלי לאופר: יש מקום - - -

יעקב מרגי: רגע, אני ממשיך.

יעקב מרגי: טלי.

יעקב מרגי: חברת הביטוח יודעת שהבחור תקוע בחו"ל, עלול להידבק בקורונה.

יעקב מרגי: עבור 32 השקלים שלו – עוד מעט הוא צריך טיסה רפואית שתעלה לי עשרות אלפי דולרים.

יעקב מרגי: הם אומרים שהמדינה תשפה אותי.

יעקב מרגי: כמו שהסוכנים רוצים שיפוי, כמו שההוא רוצה שיפוי.

יעקב מרגי: אבל חברות הביטוח – עכשיו תנסה להיות בהסתכלות עסקית.

יעקב מרגי: יש מקום להבין אותן.

יעקב מרגי: מישהו צריך לשפות אותן על הסיכון הזה.

ינון אזולאי: אין בעיה.

ינון אזולאי: קודם כל, שאחר כך יבואו לריב על השיפוי.

ינון אזולאי: שיעלו להם את המחיר, במקום 32, 52.

יעקב מרגי: תודה.

יעקב מרגי: אבל זה לא הדיון.

יעקב מרגי: נגענו בזה, אני חושב שנכון לדון בזה.

יעקב מרגי: נכון לדון בזה.

יעקב מרגי: ניר צדיקביץ, יו"ר התחנות בנתב"ג, ומנהל תחנת דלתא בישראל.

ניר צדיקביץ: שלום אדוני.

ניר צדיקביץ: אנחנו גוף שכל מנהלי התחנות של החברות הזרות יושבות תחתיו, ואני מייצג את כולן.

ניר צדיקביץ: יש לי שאלה בנוגע לתקנה שתוקנה אתמול בלילה.

ניר צדיקביץ: עד אתמול בערב חברות תעופה שנחתו בישראל רק עם מטען הורשו לצאת מכאן עם נוסעים, כמובן נוסעים שיש להם אישור חריג, או נוסעים שהם אזרחים של מדינות זרות.

ניר צדיקביץ: זאת אומרת, אזרחים של מדינות זרות שרוצים לחזור למקום מגוריהם.

ניר צדיקביץ: אנחנו לא מביאים לפה נוסעים, רק מוציאים מפה נוסעים.

ניר צדיקביץ: רציתי להבין מה עומד מאחורי זה.

ניר צדיקביץ: הנוסעים האלה לא נוסעים לנופש, לא נוסעים לדובאי, לא נוסעים לכל מיני עיירות נופש בעולם, אלא חוזרים לביתם, בין אם זה לארצות הברית, אירופה או מקומות אחרים.

ניר צדיקביץ: למה אתמול בלילה תוקנה התקנה בכך שאנחנו יותר לא יכולים להוציא מפה את הנוסעים האלה לביתם?

ניר צדיקביץ: והם יודעים שהם לא יכולים לחזור לפה, הם יודעים.

ניר צדיקביץ: הם רוצים לחזור חזרה לביתם.

יעקב מרגי: זו שאלה.

יעקב מרגי: תקבל תשובה אחר כך ממשרד הבריאות או משרד התחבורה.

יעקב מרגי: אורי סירקיס, מנכ"ל ישראייר.

יעקב מרגי: התגעגענו אליך, אורי.

אורי סירקיס: שלום, צוהריים טובים.

אורי סירקיס: תודה רבה על רשות הדיבור.

אורי סירקיס: ישראייר זכתה במכרז שערכה רשות התעופה האזרחית לביצוע אותן טיסות שהן גשר אוויר, טיסה יומית מישראל לפרנקפורט.

אורי סירקיס: אגב, ישראייר זכתה בשל העובדה שהיא לא ביקשה מהממשלה שום תוספת תשלום ולקחה על עצמה את כל העלויות סביב העניין הזה.

אורי סירקיס: אני מאזין בקשב רב לדיון, ויש דברים שהם לא מתיישבים ברמה הלוגית.

אורי סירקיס: אני מבין שיש הנחייה מלמעלה ברמת הממשלה לצמצם למינימום האפשרי את תנועת הנכנסים לארץ כדי להימנע מכניסה נוספת של מוטציות ומרעין בישין, כמו שנאמר.

אורי סירקיס: השאלה הראשונה שאני רוצה לשאול, למה זה צריך להפריע ליציאת ישראלים?

אורי סירקיס: הרי אם אתה מוציא ישראלים, אתה אמור להקטין את רמת התחלואה.

אורי סירקיס: אגב, אני מדבר ללא משוא פנים, גם יציאה של ישראלים בחברות זרות.

אורי סירקיס: מה זה משנה?

אורי סירקיס: אנשים רוצים לצאת מפה.

אורי סירקיס: אני אישית מקבל 50 פניות ביום מסטודנטים שסיימו פה את חופשת הסמסטר ורוצים לטוס לבודפשט להמשך הלימודים.

אורי סירקיס: הם רוצים לנסוע לבודפשט לסוף שבוע, הם רוצים לנסוע לבודפשט ולהמשיך את לימודי הרפואה שלהם שם.

אורי סירקיס: למה לא מאפשרים להם לצאת?

יעקב מרגי: ועדת חריגים.

אורי סירקיס: שנייה, אני מבקש.

אורי סירקיס: אנחנו מקבלים פניות מאוד מאוד קשות, ברמה האישית אני אומר את זה, לקבל את הפניות הללו, של אנשים שיקיריהם עברו תאונת דרכים, ושאח שלהם נפטר, ושהם רוצים להגיע ללוויה של אביהם, ושאביהם גוסס.

אורי סירקיס: למה ישנה מגבלה על היציאה מישראל?

אורי סירקיס: אנחנו בישראייר אמרנו שאנחנו מוכנים לבצע שתיים-שלוש טיסות ביום ולהגביל את תנועת הנכנסים.

אורי סירקיס: תן לנו להוציא את האנשים האלה ברמה ההומניטרית.

אורי סירקיס: דבר שני - - -

יעקב מרגי: אורי, שאלה, רגע.

יעקב מרגי: הטיסה לפרנפוקט היא שבועית או יומית?

אורי סירקיס: יומית.

אורי סירקיס: יומית.

אורי סירקיס: אנחנו ביקשנו לבצע שתי טיסות ביום.

אורי סירקיס: אני התחייבתי בכתב לרשות התעופה האזרחית שאנחנו לא נחזיר נוסעים, אם צריך, כדי לא להימנע ממוטציות, אבל אל תגרום לאנשים שיקיריהם עברו תאונת דרכים, שמישהו חייב לעבור טיפול רפואי, סטודנט שרוצה לחזור ללמוד בחו"ל – אתם עוסקים פה במשלחות ספורט, בג'ודו, בכל הדברים האלה, ואתם לא מסתכלים על הנשמה של הבן אדם.

אורי סירקיס: הדבר השני, מי שמגיע לפה, אפשר להגביל את זה.

אורי סירקיס: הוא חותם בהמראה שהוא נכנס למלונית, שהוא מוגבל, שאם לא, הוא ייקנס.

אורי סירקיס: לא יודע מה, ייקנס בקנס כספי כבד.

יעקב מרגי: זה לא עובד.

יעקב מרגי: זה לא עובד.

אורי סירקיס: אבל אני לא מצליח להבין למה לא לתת לישראלים שנמצאים בחו"ל – שוב, אני לא מדבר על אנשים שרוצים לצאת לחופשות, אני מדבר על אנשים שיש להם פה קרובים שהם גוססים, אנשים שעברו פה תאונות, וכל הדברים האלה מגיעים אליי באופן אישי בוואטסאפ.

אורי סירקיס: אני לא מבין את זה.

יעקב מרגי: אורי, תודה.

יעקב מרגי: יש שאלה אליך מחברת הכנסת אימאן ח'טיב יאסין.

יעקב מרגי: בבקשה.

אימאן ח'טיב יאסין: קודם כל, יישר כוח.

אימאן ח'טיב יאסין: אני תוהה מה הבעיה לאשר יותר מטיסה אחת וליותר מנקודה אחת.

אימאן ח'טיב יאסין: למה אזרחים פשוטים כמו סטודנטים צריכים לשלם עוד כרטיס טיסה למקום אחר כדי להגיע למקום היעד שלהם?

אימאן ח'טיב יאסין: והדבר השני, אם כבר הטיסה נמצאת בפרנקפורט, למה שלא תחזיר את התקועים בחו"ל?

אימאן ח'טיב יאסין: אין שום היגיון בדבר הזה.

יעקב מרגי: זה לא הוא, נשמע את משרד התחבורה.

אימאן ח'טיב יאסין: אני יודעת, אבל צריך ללחוץ גם בכיוון הזה, כבודו.

אימאן ח'טיב יאסין: אי אפשר להשאיר.

אימאן ח'טיב יאסין: אם כבר הטיסה שם, אז להחזיר את האזרחים.

יעקב מרגי: תודה, אורי.

יעקב מרגי: מידן בר.

יעקב מרגי: זה במקום הדיון שרצית.

מידן בר: לא, לא, שום דבר לא במקום.

מידן בר: מידן בר, יושב-ראש איגוד הטייסים.

מידן בר: תודה רבה על רשות הדיבור.

מידן בר: אני רוצה להגיד שלוש נקודות קצרות מאוד.

מידן בר: הדיון הזה הוא דיון חירום.

מידן בר: הוא לא דיון מדיניות, כי אנחנו לא שם, הוא דיון על מה עושים עכשיו כשסגרו את השמיים.

מידן בר: אני מסכים עם ידידי אורי סירקיס, אני חושב שדין נוסע נכנס ודין נוסע יוצא הם שני דברים שונים, והתקנה לא מבדילה, וזה חבל, כי זה מעקר את היכולת שלנו כוועדה לתת מזור לאנשים שבאמת זקוקים לצאת מפה.

מידן בר: דבר שני, לגבי המטוסים עצמם, אנחנו מטיסים בשנה האחרונה מטענים גם במטוסי נוסעים, על הכיסאות, עם רצועות.

מידן בר: לכן מטוס שהטיס מטען לפה יכול להגיע, אבל כשהוא צריך לחזור, הוא יכול להוציא גם נוסעים זרים.

מידן בר: הנקודה האחרונה, והיא חשובה – ואמרה את זה עכשיו חברת הכנסת, היא אמרה דבר מאוד מאוד נכון.

מידן בר: היא אמרה: אל לנו להגביל את התדירות, וגם לא את המקומות.

מידן בר: אין סיבה שנוסע שתקוע עכשיו בארצות הברית יטוס לפרנקפורט, יקבל קורונה בדרך, ישלם פעמיים.

מידן בר: אפשר לפתוח את זה – שוב, בהתאם לחברות שיכולות לבצע – גם לארצות הברית, אפריקה, דרום אפריקה, כמו שישראייר עשתה, ועשתה נכון.

מידן בר: אבל אל לנו להגביל את זה בתדירות, כמו שאמר אורי, וגם לא במיקום, כמו שאמרה חברת הכנסת.

מידן בר: אנחנו צריכים לתת בשעה הקשה הזאת - - -

יעקב מרגי: תודה.

יעקב מרגי: פעם אחת הבנו, תודה.

יעקב מרגי: פרופ' נדב דוידוביץ.

יעקב מרגי: אין לנו?

יעקב מרגי: ד"ר רועי סינגר, אתה רוצה להוסיף משהו, משרד הבריאות?

יעקב מרגי: אחר כך תשובות ממך.

יעקב מרגי: אחמד טיבי, אם הגעת, בוודאי יש לך הרבה מה לומר.

אחמד טיבי: אני רוצה להגיד למה אני מקפץ מוועדה לוועדה.

אחמד טיבי: אני בטוח שכל חברי הכנסת מקבלים את הפניות האלה מאזרחים שתקועים באירופה, איסטנבול, דובאי, עשרות סטודנטים ערבים שתקועים עכשיו במעבר הירדן.

אחמד טיבי: הם סיימו לימודים, ההורים שלהם מחכים להם ברכב, הם רחוקים 40 דקות מהבית.

אחמד טיבי: 40 דקות מהבית.

אחמד טיבי: השר דרעי התלה את המעבר, הוא סגור, מעבר הירדן.

אחמד טיבי: יש החרגה של אלנבי לפלסטינים.

אחמד טיבי: החרגה.

אחמד טיבי: אני מקבל עכשיו למשל פנייה של אישה שקרובת משפחה שלה נמצאת אצלה, אורחת, ממזרח ירושלים.

אחמד טיבי: בעלה נפטר בירדן, היא מירדן.

אחמד טיבי: היא צריכה לחזור.

אחמד טיבי: מאיפה לחזור?

אחמד טיבי: מעבר הירדן סגור.

אחמד טיבי: אלנבי - - -

יעקב מרגי: ידידי חבר ועדת חוקה?

אחמד טיבי: לא, אני חבר בכל הוועדות.

יעקב מרגי: אבל היית בדיון.

אחמד טיבי: הייתי.

יעקב מרגי: אנחנו דנים פה רק בכלי טיס, לא באנשים.

אחמד טיבי: חכה.

אחמד טיבי: שאלת, אני עונה.

אחמד טיבי: עכשיו לגבי טיס.

אחמד טיבי: חלק הציעו שאלה שנמצאים בקרקע יטוסו לפרנקפורט ויגישו בקשה.

אחמד טיבי: נראה לך סביר?

אחמד טיבי: אלה שנמצאים באיסטנבול, שיטוסו לפרנקפורט בטיסת חילוץ.

אחמד טיבי: יש ארבעה אברכים שנמצאים עכשיו בסיני, הם צריכים לחזור.

ינון אזולאי: למה הם הלכו לשם?

יעקב מרגי: לא, הם מנסים להיכנס דרך סיני.

ינון אזולאי: אה, הם לא נסעו לסיני.

יעקב מרגי: אם הם נסעו לחושות, שיישארו שם, אין לי בעיה.

אחמד טיבי: יש חוק טיסות במדינת ישראל, שאסור למנוע – חוק יסוד אומר, וזה גם מה שאמר היועץ המשפטי של ועדת החוקה, שאסור למנוע מאזרח להיכנס למדינת ישראל.

אחמד טיבי: אסור בתכלית האיסור.

אחמד טיבי: מה הם אומרים?

אחמד טיבי: זה לא איסור, זה תעדוף של כניסה.

אחמד טיבי: תעדוף.

אחמד טיבי: כלומר, אישה חולה, אישה מדממת, מישהו שיש לו צורך רפואי.

יעקב מרגי: טיסות.

יעקב מרגי: טיסות.

יעקב מרגי: אנחנו דנים בברזלים.

יעקב מרגי: בני אדם זה חוקה.

יעקב מרגי: אנחנו בברזלים.

יעקב מרגי: דרך אגב, שולחים לי במייל – זה לא שאין אישור להכניס, לגבי הטיעון של פינדרוס, שאי אפשר להכניס את הגופה הזאת במטוס זר.

יעקב מרגי: הרי בדרך כלל ארונות נכנסים בתא מטען.

יעקב מרגי: בטיסת מטען זה היה נכנס.

יעקב מרגי: אלא בגלל שזה מטוס פרטי זר.

אחמד טיבי: אנחנו מדברים עליך, פינדרוס.

אחמד טיבי: והוא גם בא לחוקה כדי לתמוך בי, עכשיו אני פה כדי לתמוך בו.

אחמד טיבי: פינדרוס, אני אמרתי על מה התווכחנו שם, לגבי בני אדם.

יעקב מרגי: אנחנו בתקנות של המטוסים.

יעקב מרגי: רננה, שמעת את הטענות.

יעקב מרגי: מה ההתייחסות?

יעקב מרגי: מה את הולכת לייצר לנו?

אימאן ח'טיב יאסין: אתה יודע מה האבסורד בכל זה?

אימאן ח'טיב יאסין: שעושים הפרדה בין המטוסים לבני האדם, אי אפשר לעשות את זה.

אימאן ח'טיב יאסין: כשמביאים משהו, צריך להביא את זה שלם, כי מה הקטע של המטוסים בלי בני אדם?

יצחק פינדרוס: לא, אבל הם סותרים את עצמם, ועל זה אני לא מוכן לוותר.

יצחק פינדרוס: או שמוציאים את שלושת החריגים האלה, או שמכניסים 11 סעיפים.

יצחק פינדרוס: אין דבר כזה, את לא תשימי - - -

יעקב מרגי: עורכת דין רננה שחר, בבקשה.

יצחק פינדרוס: מי מרכז הקואליציה?

יצחק פינדרוס: אני מצביע נגד כל זמן ששלושת הסעיפים האלה נמצאים.

יצחק פינדרוס: אם (5), (6) ו-(7) לא יורדים מהתקנות, אני מצביע נגד.

יצחק פינדרוס: (5), (6) ו-(7), שיצאו מפה.

יצחק פינדרוס: כי פה זה בני אדם, אתם לא יכולים לקפוץ - - -

יעקב מרגי: רגע, תן לה לענות.

רננה שחר: אדוני, אני עונה על השאלה למה לא להגדיל את כמות הטיסות, ולא רק טיסה יומית אחת.

רננה שחר: אני מבינה שבראיית הממשלה הטיסה הזאת נועדה לתת מענה לאנשים שיש להם צורך חיוני דחוף לצאת מישראל ולהיכנס לישראל.

רננה שחר: היא לא נועדה לתת מענה - - -

אימאן ח'טיב יאסין: לחזור לבית שלהם, לילדים שלהם, למשפחות שלהם.

יעקב מרגי: תני לה לסיים.

יעקב מרגי: תני לה לסיים.

אימאן ח'טיב יאסין: מקומם מה שאנחנו שומעים פה.

יעקב מרגי: רננה, אין ספק שצריך לייצר מנגנון שאותם אזרחים ישראלים שצריכים לחזור ועונים על כל אמצעי הזהירות, והם לא הלכו לבלות – אני חושב שסטודנט שסיים את הסמסטר שלו, צריך להתייחס אליו לפחות כמו איש עסקים.

אימאן ח'טיב יאסין: אתה יודע מה, הם יצאו לבלות, הם צריכים לחזור, מה הבעיה?

יעקב מרגי: אני חושב שצריך לבדוק את זה.

יעקב מרגי: זה יותר משרד הבריאות, אבל תתייחסי לשאלות שקשורות לרת"א, ואחר כך טל תענה לנו מה שצריך ממשרד הבריאות.

יעקב מרגי: בבקשה.

רננה שחר: זה לא המון דברים אלינו.

רננה שחר: אני רק אגיד למה לא לתת לאנשים לצאת מישראל.

רננה שחר: עכשיו יש עילות מסוימות שמותר לצאת מישראל, ותקנות הידוק המגבלות, למה מותר ולמה לא.

רננה שחר: הסיכון של מוטציות וכולי, בסוף הוא אנשים שיוצאים לחו"ל, וחוזרים.

רננה שחר: זה הרי כל העניין, בגלל זה מגבילים את היוצאים מישראל.

רננה שחר: זו לא רק התחלואה שכרגע, זה גם מה הם יביאו אתם בעוד חודש.

רננה שחר: אלה תשובותיי.

רננה שחר: אם יש עוד שאלה שפספסתי.

יעקב מרגי: טל, את שמעת פה את השאלה מה עונה לחריגים, מה לא עונה, מה אי אפשר, מה אפשר.

אחמד טיבי: אימאן תצביע במקומי, למרות שאנחנו בסיעות נפרדות עכשיו.

יעקב מרגי: טל, תשובות.

טל פוקס: קודם כל, התשובה מתחלקת לשתיים.

טל פוקס: לגבי כלי טיס זר, כרגע אין חריג שמאפשר שיקול דעת רחב להכניס במקרה של חריג הומניטרי, אלא יש חריגים שהם מאוד ספציפיים ומתוחמים.

טל פוקס: הרעיון היה ליצור בקרה וכמה שיותר לצמצם את הטיסות, מתוך ההסברים הברורים של חוות הדעת האפידמיולוגית שניתנה.

טל פוקס: אנחנו חשבנו – ולהבנתי, זאת הייתה גם המחשבה של משרד התחבורה ושל משרד המשפטים – שאפשר לענות על המקרים ההומניטריים האלה על ידי הטיסות הישראליות.

טל פוקס: יכול להיות שאנחנו צריכים לעשות חשיבה מחדש ולראות אם יש מקרים שלא נכנסים.

טל פוקס: אני מבינה שלעניין הגופה כן יש פתרון, כי רואים את זה כטיסת מטען.

טל פוקס: אני לא יודעת מה הייתה הבעיה במקרה הנקודתי.

טל פוקס: אבל יכול להיות שיש עוד מקרים שלא חשבנו עליהם, ואנחנו נשמח שתציפו, ויכול להיות שצריך להוסיף.

יצחק פינדרוס: המנכ"ל היה איתי שש שעות.

יעקב מרגי: אז הוא לא – יכול להיות שהוא לא היה ער לזה.

יצחק פינדרוס: מה זה לא היה ער?

יצחק פינדרוס: אז אני רוצה לראות את זה פה.

יעקב מרגי: לא פה.

יצחק פינדרוס: טיפש חוזר על אותה טעות פעמיים.

יעקב מרגי: אני לא מקווה שהוא ימות פעמיים, מספיק, הוא מת פעם אחת.

יצחק פינדרוס: אבל מחר בבוקר אני אעמוד בפני טלפון כזה.

יצחק פינדרוס: לא מוכן.

יעקב מרגי: אני מקווה שלא.

יעקב מרגי: מה עוד?

טל פוקס: בכל זאת, איך חוזרים לישראל במקרים האחרים, הנתיב שכן מוצע, הטיסות הישראליות.

טל פוקס: הטיסה שישראייר דיברה עליה, שהיא זכתה במכרז.

טל פוקס: כמו שנאמר, הוועדה הזאת מאשרת בקשות של אנשים להיות בעדיפות יותר גבוהה לעלות לטיסה כי יש להם צורך דחוף להגיע לישראל.

טל פוקס: אין איסור על שאר האנשים - - -

יעקב מרגי: ואם יהיה צורך להגדיל את זה לשתי טיסות יומיות?

טל פוקס: אני לא יודעת מה העמדה הרשמית, אבל בהחלט הדבר יכול להישקל.

טל פוקס: הרעיון הוא למנן - - -

יעקב מרגי: אני מבקש לבחון את זה, לפי הצורך, כמובן.

טל פוקס: לגבי אנשים שלא צריכים להגיע באופן דחוף, ושכרגע כניסתם לא אסורה, עדיין הרעיון הוא למנן את הכניסה, ושלא תהיה פה כניסה - - -

יעקב מרגי: אני חושב שברגע שעשו חברה אחת, טיסה או שתי טיסות יומיות, מכלל העולם, שהכול מתנקז לפרנקפורט, אנחנו ממעטים ומצמצמים את זה.

יעקב מרגי: לכן אני קורא לכם לשקול את זה.

טל פוקס: לשקול טיסה נוספת בחזרה.

יעקב מרגי: כן.

איתי עצמון: אני רק רוצה להוסיף כאן - - -

יצחק פינדרוס: וגם שלושת הדברים האלה שנמצאים כאן - - -

יעקב מרגי: שמעתי, חכה.

איתי עצמון: אלו חריגים להסדר שמובא כרגע לאישור הוועדה.

איתי עצמון: מה שהצגת כרגע זו דוגמה לכך שכל ההסדר של מי שרוצים להתיר לו לחזור לכאן – אתם אומרים שזה באמצעות חברות התעופה הישראליות, כל זה בכלל לא בשליטת הוועדה.

איתי עצמון: כלומר, זה הסדר שהוא לא מעוגן בתקנות בכלל, הוא כנראה במסגרת הרישיונות שנותן מנהל רת"א לחברות התעופה הישראליות, אין לנו שום שליטה עליו, אנחנו רק במעמד של מבקשים, וזו בעיני אחת התוצאות המעוותות לפרשנות של הסעיף המסמיך.

טל פוקס: אני חושבת שרז היה פה בדיון הקודם, המשנה ליועץ המשפטי לממשלה - - -

איתי עצמון: אז אני אומר עמדה אחרת.

טל פוקס: יעל אולי יכולה להתייחס לזה גם.

טל פוקס: בנוסף, אני יכולה להגיד שיש לנו דיונים על הצעת החוק, אבל אני לא יודעת מה יהיה עם הצעת החוק.

ינון אזולאי: לגבי הרפואי, את יכולה לענות לי?

ינון אזולאי: אדם שהגיע במצב חירום רפואי.

ינון אזולאי: קודם כל, מה זה מצב חירום רפואי?

ינון אזולאי: האם הוא מגיע עם עוד מלווים?

יצחק פינדרוס: זה לא מופיע פה.

טל פוקס: טיסה שהמטרה שלה היא פינוי חירום רפואי יכולה להיכנס לכאן.

ינון אזולאי: למה?

ינון אזולאי: מה המטרה?

אימאן ח'טיב יאסין: אבל רק ישראלית, עובדה.

טל פוקס: לא, לא, גם של כלי טיס זר.

טל פוקס: אלה דיני חירום רפואי.

ינון אזולאי: מה ההגדרה?

טל פוקס: לגבי ההגדרה, הרעיון הוא מי שצריך עכשיו פינוי חירום רפואי, ולא שבא כדי לקבל - - -

יעקב מרגי: זה חירום.

ינון אזולאי: אז הוא לא יכול להיות שם?

ינון אזולאי: הוא לא יכול להיות מטופל שם?

יעקב מרגי: לא.

יעקב מרגי: כנראה שהרופא שלו פה.

ינון אזולאי: אז כל אחד יכול.

ינון אזולאי: אז חולה קורונה שעם חמצן, גם הוא - - -

יעקב מרגי: אם הוא במצב חירום, כן.

ינון אזולאי: זו ההגדרה.

יעקב מרגי: מצב חירום רפואי.

יעקב מרגי: מה זה חירום?

טל פוקס: אני מציעה שלעניין ההגדרה של טיסה לפינוי חירום רפואי, רננה תתייחס, כי אלה מושגים שהם שגורים בעולם התעופה.

רננה שחר: פינוי חירום רפואי קורה כשיש צורך חירום שמחייב פינוי מידי.

רננה שחר: זה קורה מתאונות, זה קורה מכל מיני סיבות בעולם שצריך לפנות פצועים בדחיפות.

יעקב מרגי: אזרח ישראלי.

רננה שחר: אלה לא טיסות אמבולנס רגילות שמתואמות שבועיים מראש.

ינון אזולאי: עם כמה מלווים הוא יכול להגיע משם?

רננה שחר: זה לא קורה בדרך כלל, אדוני.

רננה שחר: בפינוי חירום רפואי אין מלווים בדרך כלל.

אימאן ח'טיב יאסין: בטח שיש.

יעקב מרגי: תודה.

יעקב מרגי: משרד המשפטים.

יעל דקל: אני אשמח להתייחס לשתי נקודות שעלו פה במהלך הדיון.

יעל דקל: יעל דקל, משרד המשפטים.

יעל דקל: בנוגע להערת הייעוץ המשפטי ביחס להבחנה בין כלי טיס ישראליים וכלי טיס זרים, אנחנו חושבים שיש מקור סמכות בחוק רישוי שירותי תעופה.

יעל דקל: יחד עם זאת, אנחנו עובדים על הצעת חוק שאמורה להגיע בהקשר הזה בהקדם לכנסת, ושתטפל גם - - -

יעקב מרגי: אני רוצה שתנוח דעתו של איתי.

יעל דקל: אנחנו שוקלים בכובד ראש את הערות הוועדה.

יעל דקל: שתטפל באופן דומה בהסדרה, בעניין הזה.

יעל דקל: כך גם ביחס לוועדת החריגים.

יעל דקל: זאת אומרת, אנחנו רוצים לספק מענה יחסית מהיר לסיטואציה שבה אנחנו מבינים שיש אנשים שתקועים בחו"ל, אבל גם לגבי זה אנחנו חושבים שנכון - - -

יעקב מרגי: תודה רבה.

יעקב מרגי: תודה רבה.

יעקב מרגי: אני מביא את התקנות להצבעה.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: בעד – 3

יעקב מרגי: נמנעים – אין

יעקב מרגי: תודה.

יעקב מרגי: אי אפשר חלקית.

יעקב מרגי: תקנות – או מאמצים, או דוחים.

ינון אזולאי: לגבי חברות הביטוח, אני בדקתי את זה.

יצחק פינדרוס: אני רוצה רביזיה.

אחמד טיבי: רביזיה.

יעקב מרגי: בשעה שלוש דיון ברביזיה.

ינון אזולאי: לגבי חברות הביטוח, אני בדקתי את זה תוך כדי.

ינון אזולאי: חברות הביטוח מאפשרות למי שיש לו להאריך באותו מחיר.

ינון אזולאי: הם שלחו לי את התקנה שהם לא יכולים לגבות יותר.

ינון אזולאי: ומי שתמה לו התקופה, שאלו מקרים חריגים של חריגים, הוא יכול לבקש מהם גם הארכה בתנאים מסוימים, אבל זה משהו אחר.

ינון אזולאי: מי שיש לו יכול להאריך בלי שום בעיה עד סוף התקופה שלו בלי תוספת של מחיר מעבר למה שהם גובים עד עכשיו.

קריאה: - - -

ינון אזולאי: אל תקשרי אותי לאף אחד, יש לכם לשכה לפניות הציבור אצלכם, טפלו בזה.

יעקב מרגי: אני מודה לכם.

יעקב מרגי: נתכנס בשעה 15:00 בדיוק.